תחקיר של העיתון וושינגטון פוסט והאתר באזפיד שפורסם היום (ראשון) חשף את זהותו של חבר נוסף בקבוצת המוציאים להורג הבריטים של ארגון המדינה האיסלאמית (דאעש) שזכתה לכינוי "כנופיית הביטלס". החבר הנוסף שזוהה הוא אלכסנדה קוטי, שעל פי התחקיר, הצטרף למשט שיצא לרצועת עזה, אותו ארגן המחוקק הבריטי השמאלני ג'ורג' גאלווי ב-2009.

עברו לתצוגת גלריה אלכסנדה קוטי. בתמונה שפורסמה על ידי באזפיד

קוטי, בריטי בן 32, הוא אחד מהמוציאים להורג של שבויי הארגון הקיצוני בסוריה, חברו של מי שנודע בכינוי עורף הראשים ג'ון הג'יהאדיסט, מוחמד אמוואזי, אשר נהרג בתקיפת מזל"ט אמריקאי אשתקד. ביחד השניים היו חלק מקבוצה של ארבעה חברים, שעל פי ההערכות הוציאו להורג לפחות 27 שבויים ושמכונים בפי כלי התקשורת הבריטיים "הביטלס".

לדברי חבר של קוטי שצוטט בתחקיר, מאז שהוא ניסה להגיע לעזה הקשר עמו אבד. מאז הוא הצליח לחצות לסוריה, אך לא ברור כיצד. קוטי כבר זוהה על ידי סוכנויות מודיעין של ארה"ב ובריטניה, ותואר כאוהד כדורגל ממערב לונדון שהיה חבר ברשת קיצונים שנקראה "נערי לונדון". בשנת 2009 הצטרף קוטי, שמוצאו מגאנה ומקפריסין, למשט שארגון גאלווי, בעל דעות אנטי ציוניות ופרו-איסלאמיסטיות, לעזה במטרה לשבור את הסגר על הרצועה.

לפי מסמכים שהגיעו לידי באזפיד, קוטי שט לעזה גם לצדו של רזא אפשרזאדגן, מנהיגה כביכול של קבוצת "נערי לונדון" שעל פי ההערכות היה קרוב מאוד לאמוואזי ולשני קיצונים נוספים שהשתתפו במשט. דוברו של גאלווי הכחיש לאתר באזפיד כי הצעיר הקיצוני מהמדינה האיסלאמית היה על המשט ואמר כי "כמובן שנערכו בדיקות לגבי כל מי שהצטרף למשט, אך השמות שהעליתם לא מוכרים לנו".